На основу члана 68. став 1. тачка 2. Статута општине Ада („Службени лист Општине Ада“ бр. 11/2019) и члана 2. Правилника о условима за доделу бесповратних новчаних средстава младим брачним паровима и паровима који живе у ванбрачној заједници на територији општине Ада за куповину куће или стана у 2019. години („Службени лист општине Ада“ 23/2019), Општинско веће општине Ада расписује следећи

**КОНКУРС**   
**ЗА ДОДЕЛУ БЕСПОВРАТНИХ НОВЧАНИХ СРЕДСТАВА МЛАДИМ БРАЧНИМ ПАРОВИМА И ПАРОВИМА КОЈИ ЖИВЕ У ВАНБРАЧНОЈ ЗАЈЕДНИЦИ НА ТЕРИТОРИЈИ ОПШТИНЕ АДА ЗА КУПОВИНУ КУЋЕ ИЛИ СТАНА У 2019. ГОДИНИ**

I

**ПРЕДМЕТ КОНКУРСА**

Предмет Конкурса је додела бесповратних средстава за куповину породичне куће или стана, брачним паровима и паровима у ванбрачној заједници (у даљем тексту: Учесници конкурса) који немају стамбени простор у власништву/сувласништву.

Укупна средства која се додељују по овом Конкурсу износе 10.000.000,00 динара.

Учесници конкурса могу аплицирати само са једном пријавом, а висина тражених средстава не може бити већа од 80% вредности непокретности, по процени судског вештака, а највише до 1.000.000,00 динара.

II

**ЦИЉЕВИ КОНКУРСА**

Циљеви конкурса усмерени су на:

* подстицање развоја општине Ада
* спречавање исељавања младих из општине Ада
* иницирање процеса побољшања демографске структуре као предуслова за покретање привредних активности.

III

**УСЛОВИ КОНКУРСА**

Учесници конкурса могу бити брачни парови и парови у ванбрачној заједници - у складу са Законом - под следећим условима:

1. да један од супружника није старији од 45 година живота у тренутку подношења пријаве на Конкурс;
2. који нису власници или сувласници куће или стана на територији Општине у тренутку подношења пријаве на Конкурс;
3. да је барем један од супружника најмање годину дана у радном односу на територији Општине или који најмање 5 година имају пребивалиште и живе на територији општине Ада;
4. да нису у крвном сродству у првом колену са потенцијалним продавцем непокретности;
5. да немају дуговања према Општини;
6. да докажу процењену тржишну вредност непокретности на основу вештачења урађеног од стране сталног судског вештака грађевинске струке;
7. непокретност коју Учесници конкурса предлажу за куповину може да се налази на подручју свих насељених места на територији Општине Ада;
8. Непокретност може бити у сувласништву више лица када се сви сувласници појављују као продавци својих сувласничких делова;
9. Не смеју бити нерешени имовинско-правни односи на непокретности, не сме бити уписан било какав терет на листу непокретности, а непокретност и делови окућнице морају бити изграђени у складу са прописима о планирању и изградњи.

Услови из претходног члана морају бити кумулативно испуњени.

Учесници конкурса не могу да отуђе непокретност у наредних 7 година, а остала питања у вези са средствима обезбеђења непокретности биће детаљно регулисана уговором.

IV

**ОБАВЕЗНА ДОКУМЕНТАЦИЈА**

Уз попуњену пријаву потребно је доставити следећу обавезну документацију:

* фотокопију личне карте Учесника конкурса;
* фотокопију извода из матичне књиге рођених за дете (децу);
* доказ о држављанству Републике Србије (фотокопија);
* доказ о брачној заједници – фотокопија извода из матичне књиге венчаних Учесника конкурса;
* доказ о ванбрачној заједници - оверена изјава ванбрачних партнера и два сведока о постојању ванбрачне заједнице;
* доказ о радном односу Учесника конкурса - пријава на пензијско-инвалидско осигурање – фотокопија М образца и фотокопија Уговора о раду;
* доказ о стажу осигурања Учесника конкурса (потврда из ПИО фонда у оквиру које је наведен укупно остварен пензијски стаж);
* потврду издату од стране РГ3 - служба за катастар непокретности о не поседовању куће или стана на територији Општине од стране Учесника конкурса, не старију од 3 дана од дана подношења пријаве на Конкурс;
* извод издат од стране РГ3 - служба за катастар непокретности за непокретност која се предлаже за куповину, не старији од 30 дана од дана подношења пријаве на Конкурс;
* изјаву потенцијалног продавца да је прихватио услове Конкурса и да је сагласан са истим;
* оверену изјаву Учесника конкурса која садржи следеће:
* да ћe становати у предметној непокретности и да исту неће отуђити или дати у закуп у периоду од 7 година од дана потписивања Уговора;
* да прихватају да за непокретност која ће представљати предмет уговора, буде уписана забележба хипотеке у корист Општине Ада;
* да они и продавац/продавци непокретности међусобно нису крвни сродници у правој линији закључно са првим степеном;
* уверење Локалне пореске администрације о томе, да немају дуг према Општини Ада.
* потврда о пребивалишту Учесника конкурса
* доказ о процени тржишне вредности непокретности израђен од стране сталног судског вештака грађевинске струке.

V

**ПРИЈАВА НА КОНКУРС**

Пријава на Конкурс подноси се на прописаном обрасцу који се преузима са интернет презентације Општине до 15.07.2019. године.

Пријава на Конкурс из става 1. овог члана подноси се непосредно Општини лично или путем поште препорученом пошиљком на адресу:

**Општина Ада**

**Ада, Трг ослобођења бр. 1**

са назнаком

**"НЕ ОТВАРАЈ - Конкурс за доделу бесповратних новчаних средстава младим брачним паровима и паровима који живе у ванбрачној заједници на територији општине Ада за куповину куће или стана у 2019. години".**

Све информације у вези са Конкурсом могу се добити од контакт особе Тамаре Панић, радним данима од 8 до 12 часова, на телефон број: 024/852-106 локал 211.

VI

**ОДЛУЧИВАЊЕ ПО КОНКУРСУ**

Комисија ће сачинити ранг листу и окачити је на огласну таблу Општинске управе општине Ада.

Комисија је дужна да Општинском већу достави предлог за доделу средстава по овом конкурсу у року од 60 дана од дана истека рока за подношење пријава.

Одлука Општинског већа о додели средстава објављује се на огласној табли и на интернет презентацији Општине.

VII

**ОБЈАВА КОНКУРСА**

Овај Конкурс се објављује у "Службеном листу општине Ада" и на интернет презентацији Општине.

Република Србија

Аутономна Покрајина Војводина

Општина Ада

ОПШТИНСКО ВЕЋЕ ОПШТИНЕ АДА ПРЕДСЕДНИК,

Број: 020-6-111/2019-03

Датум: 03.07.2019 . године Билицки Золтан